钦定古今图书集成/理学汇编/文学典/第142卷 > 《论追制表》前人
## 钦定古今图书集成/理学汇编/文学典/第142卷 > 《论追制表》前人

臣某言：“臣闻令之必行于下者信也，令苟不信，患莫
大焉。今陛下初临㝢内，务切黎元。至于牧守，字人之
官，所宜详择。苟未得人，不当虚授。苟或任使，不可屡
迁。臣窃见近除宁州刺史论参，虔州刺史高弘本、通
州刺史豆卢靖，曾不涉旬，并已追制。又以杜兼为苏
州刺史。行未半途，复改郎署。臣不知谁请于陛下而
授之？谁请于陛下而追之？”追之是则授之非，授之是
则追之非。以非为是者罚必加，然后人不敢轻其举；
以是为非者罪必及，然后下不敢用其私。此先王所
以不令而人从，不言而人信，岂异事哉？率是道也。今
陛下《如纶》之令朝降，反汗之诏夕施，纷纷纭纭，无所
归咎。臣窃恐陛下之命，未能取信于“朝廷，而况取信
于天下乎？臣伏愿陛下征举者之词，察追者之请。若
举者之词直，则请而追之者不得无过；若追者之理
胜，则举而授之者不得无辜。赏罚是非，所宜明当。况
陛下肇临黎庶，教化诏令之间，四方所仰，小有得失，
天下必闻。臣实庸愚，谬居谏列，职当言责，不敢偷安，
苟有所补，万死无恨。”无任愚迫恳款之至，谨诣东上
阁门奉表以闻。